Item: Vum Schriibe här wäri eigetli siinerziit zimmli nach draa gsii äm praggtische Iisatz vu dr Schtenografie. Schliessli hätt üs ja dr Fritz  Chnobel das Handwärch grüntli gnueg biipracht gchaa. Aber mis Problem isch ebä au uf Schrifttüütsch gsii, asi Müe gchaa ha, mini eigene schtenografische Hirgogliife hindenache dä ä wider zügig gnueg z entziffere. Und das isch natüürli nüd äm Lehrmeischter gläge - nänei, da bini sälber tschuld gsii, wili bim Uufschribe meischtens z raass gfuslet ha: Mä hätt durdaas dä hindedrii nüd rächt gsee, öbs etz Babi oder Bobi, Bubi oder Bibi sött heisse. Für daas hetti ebä ganz gnau möse sii mitem Höch- oder Tüüfschtelle  und mit äm Trugg ufem hindere «B» - aber gnau da hätts ghapperet, dur di ganze Teggscht dure, und irgendwänn ischs mer verleidet. Sitt due schriibi halt nu nuch daas uuf, woni uuni Schteno verwütsche - und meischtens langet das ja immer nuch voorig.